b'\n_START_ARTICLE_\nIsorantasappi\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nKaksivuotinen isorantasappi kasvaa 5\xe2\x80\x9320 senttimetri\xc3\xa4 korkeaksi. Tanakoita, enint\xc3\xa4\xc3\xa4n yl\xc3\xa4osastaan haarovia kaljuja varsia on useita. Lehtiruusukkeen ruusukelehdet ovat vastapuikeita ja 1\xe2\x80\x933-suonisia. Varsilehdet ovat yksisuonisia ja tasasoukan suikeita. Kukinto on harsu tai tihe\xc3\xa4 huiskilo. Ruusunpunaiset, hyvin lyhytper\xc3\xa4iset kukat ovat usein pienin\xc3\xa4 ryhmin\xc3\xa4. Halkaisijaltaan kukka on noin 10 mm. Verhi\xc3\xb6nliuskat ovat l\xc3\xa4hes tyveen asti erillisi\xc3\xa4 ja kapeita. Teri\xc3\xb6 on viisiliuskainen ja ahdastorvinen, verhi\xc3\xb6 on l\xc3\xa4hes teri\xc3\xb6ntorven pituinen. Heteiden ponnet tulevat selv\xc3\xa4sti esille teri\xc3\xb6ntorvesta. Isorantasappi kukkii Suomessa hein\xc3\xa4-elokuussa. Hedelm\xc3\xa4 on kuihtuneen teri\xc3\xb6n sis\xc3\xa4\xc3\xa4n j\xc3\xa4\xc3\xa4v\xc3\xa4 kota. Siemenet ovat hyvin pieni\xc3\xa4 ja ohutkuorisia.\n_START_SECTION_\nLevinneisyys\n_START_PARAGRAPH_\nIsorantasapen levinneisyysalue on painottunut Pohjois-Eurooppaan. Lajia tavataan Atlantin rannikolla Pohjois-Ranskasta Tanskaan ja Etel\xc3\xa4-Norjaan sek\xc3\xa4 paikoitellen Britteinsaarilla. It\xc3\xa4merell\xc3\xa4 lajia tavataan Keski-Ruotsin ja Etel\xc3\xa4-Suomen korkeudelle asti. Suomessa isorantasapen yhten\xc3\xa4inen esiintymisalue ulottuu Porista Ahvenanmaalle ja edelleen Suomenlahden rannikolla it\xc3\xa4rajalle saakka. Porin pohjoispuolella lajista on muutamia havaintoja, pohjoisimmat Vaasan korkeudelta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nIsorantasappi on merenrantojen kasvi, joka viihtyy soraisilla ja kivikkoisilla rannoilla. Suomen etel\xc3\xa4puolella laji kasvaa muuallakin kuin merenrannoilla, muun muassa kosteilla niityill\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nIsorantasappi on vanha rohdoskasvi, josta on valmistettu rohtoja vatsa-, munuais- ja kuukautisvaivoihin.'